Klokken 9.49 gik alarmen hos Nordjyllands Beredskab om en brand på et nedlagt landbrug ved Hassing i Thy. Her stod tagryggen på landejendommens stuehus i flammer. Beboerne på ejendommen var heldigvis hjemme, da branden begyndte. De gik ude i en staldbygning, da strømmen gik, og da de ville tilbage til stuehuset, opdagede de flammerne og fik tilkaldt hjælp. - Det var ikke så stor en brand, men fordi taget brænder, har vi været nødt til at slå de øverste tagplader i stykker for at være sikre på, at der ikke ligger gløder og ulmer nedenunder, forklarer Rasmus Evaldsen, indsatsleder i Thisted. Ilden var efter en time under kontrol, og brandvæsnet er nu i gang med efterslukningen. Rasmus Evaldsen forventer, at arbejdet er klaret på yderligere en time. Årsagen til branden er endnu ukendt.

Referat:
Et hobbylandbrug på Højbogårdsvej ved Hassing i Thy står i flammer. Brandårsagen er endnu ukendt.